Henriette Kjær (KF), 1998-12-03:
Berlingske Tidende skrev i mandags, at antallet af alternative behandlere forventes at være mere end fordoblet om 10 år.
Avisens oplysninger stammer fra en undersøgelse, PLS-Consult har lavet, men selv uden den undersøgelse har vi vel været klar over, at det alternative område er i kraftig vækst.
Hvis udviklingen ikke skal overhale os indenom, så er det vigtigt, at vi politisk følger med og sørger at have lidt hånd i hanke med området for at støtte behandlere og brugere, men også for at kontrollere, at det, der udbydes, ikke er rent fup og virkningsløst eller i værste fald direkte sundhedsskadeligt. Så når Sundhedsstyrelsens råd vedrørende alternativ behandling påpeger, at der er behov for en strategi for området, er vi helt enige i Det Konservative Folkeparti.
Vi synes faktisk, at de anbefalinger, der ligger, om at oprette et videns- og forskningscenter, er gode og rigtige.
Og vi mener, at der er behov for begge dele, altså både et videnscenter og et forskningscenter.
Et videnscenter, der skal opsamle, udbrede og udveksle faglig viden om alternativ behandling, og et forskningscenter, der skal styrke vidensgrundlaget vedrørende virkningerne af alternative behandlinger i relation til de mest udbredte lidelser i befolkningen.
Men ud over at man vil styrke formidlingen af og forskningen i alternativ behandling, er det vigtigt for os, at vi forbereder os på at gå skridtet videre.
Al den viden og forskning, der nu skal realiseres, skal bruges aktivt i forhold til behandlere og til de mennesker, der opsøger disse.
I Det Konservative Folkeparti ønsker vi, at man efter at have kortlagt området skal uddele autorisationer til de behandlere, der faktisk kan tilbyde en relevant behandling.
Hvordan et sådant autoritationssystem skal opbygges, må også være en opgave for forskningscentret, men jeg mener, det er noget, man skal have for øje, for vi får ikke meget ud af at ligge inde med en bunke kvalificeret viden uden at lade den komme brugerne til gavn, ligesom jeg mener, at det vil være en fordel, at de seriøse behandlere kan få en blåstempling. Det vil betyde, at behandlerne formentlig animeres til at uddanne sig bedst muligt og kun tilbyde behandlingsformer, der har en gavnlig virkning.
Jeg mener også, man bør kigge på hele uddannelsessiden.
Jeg kunne godt forestille mig, at man kunne lave en fælles grunduddannelse, så de helt fundamentale ting kunne sættes på plads.
Behandlerne kunne så efterfølgende specialisere sig inden for de forskellige grene af området.
Selv har jeg ikke detailkendskab til de forskellige behandlingsformer, men jeg har engang set en udsendelse i tv, hvor en mand påstod, at han kunne helbrede kræftpatienter ved at lægge plasticlegetøj og andre mærkelige genstande på maven af folk.
Så skulle alle de negative energier gå over i disse genstande, og man skulle blive rask.
Jeg ved ikke, hvad den form for behandling kaldes, men det, der skræmte mig, var, at der faktisk lå mange folk på den mands briks, og at de faktisk havde betalt et ret stort beløb for at ligge der.
Man kan selvfølgelig sige, at de nok ikke har fået forværret deres sygdom.
For hvordan får vi kombineret de alternative behandlinger med den konventionelle sygdomsbehandling?
Ofte hører vi jo, at lægerne direkte modarbejder patienter, der bekendtgør, at de ved siden af den behandling, de modtager på sygehuset, også har opsøgt en alternativ behandler.
Der har også været historier om, at kræftpatienter ikke har kunnet blive scannet, fordi de har valgt at behandle sig selv eller benytte sig af alternative udbud.
Den slags skal der rådes bod på.
Det vil derfor være en fordel, hvis personalet på de offentlige sygehuse er kompetente til at fungere som sparringspartnere, med hvem man som patient fordomsfrit kan drøfte mulighederne af at prøve en alternativ behandling.
Jeg tror, det er vigtigt, at vi nu får sat de her ting i system, så overblikket kan blive mere komplet, end det er nu.
Det vigtigste for Det Konservative Folkeparti er, at arbejdet påbegyndes hurtigst muligt, da vi politisk bliver nødt til at tage stilling til række spørgsmål, der vil melde sig i takt med, at udbudet af og søgningen til det alternative stiger.
Det er også derfor, vi er medforslagsstiller på det fremsatte forslag til vedtagelse, og vi glæder os til at se resultatet
af arbejdet, men vi ønsker altså også at gå videre end det.